texts: เมื่อวันที่ 23 ตุลาคม 2560 โรงพยาบาลขอนแก่น ร่วมกับ โรงพยาบาลศรีนครินทร์, โรงพยาบาลค่ายศรีพัชรินทร, โรงพยาบาลกรุงเทพขอนแก่น , ศูนย์อนามัยที่ 7, เจ้าหน้าที่ชุดปฏิบัติการพื้นฐาน (BLS) จากกู้ชีพเทศบาล, มูลนิธิ และชมรมบรรเทาสาธารณภัยต่างๆ จัดเจ้าหน้าที่ชุดปฏิบัติการขั้นสูง (ALS) เข้าร่วมซ้อมสถานการณ์จำลองเสมือนจริง ในการเตรียมความพร้อมด้านการแพทย์และสาธารณสุข ในพิธีถวายดอกไม้จันทน์ ในพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งจะจัดขึ้นในวันที่ 26 ตุลาคม 2560 โดยมี นพ.พีระ อารีรัตน์ นายแพทย์สาธารณสุขจังหวัดขอนแก่น , นพ.สมคิด เลิศสินอุดม ผู้อำนวยการศูนย์อุบัติเหตุและวิกฤตบำบัด โรงพยาบาลขอนแก่น พร้อมทีมผู้บริหาร ตรวจเยี่ยมและให้ข้อแนะนำสำหรับการเตรียมความพร้อมด้านการแพทย์ฉุกเฉิน กำหนดจุดให้หน่วยปฏิบัติการการแพทย์ฉุกเฉิน ได้กระจายครอบคลุมทุกพื้นที่ และทำความเข้าใจหน่วยเคลื่อนที่เร็วในการเคลื่อนย้ายส่งต่อผู้ป่วย การทดสอบเครื่องมือสื่อสาร และได้จำลองสถานการณ์เสมือนจริง กำหนดให้มีผู้ป่วยทั้งหมด 9 ราย มีอาการเป็นลมหน้ามืด หมดสติ หัวใจหยุดเต้น ซึ่งต้องปฐมพยาบาลโดยการช่วยฟื้นคืนชีพ (CPR) และใช้เครื่องกระตุกหัวใจไฟฟ้าอัตโนมัติ (AED) รวมถึงการฝึกอบรมจิตอาสาเฉพาะกิจในการปฐมพยาบาล การแจ้งเหตุ นอกจากนี้ ได้ตั้งหน่วยคัดกรองสุขภาพจิต (MCATT) นำโดย รพ.จิตเวชราชนครินทร์ จังหวัดขอนแก่น และการเตรียมความพร้อมทีม SRRT การดูแลด้านสุขาภิบาลอาหาร น้ำดื่ม ของโรงทาน อีกด้วย